পুজোর আগে উপহার, সবচেয়ে কম দামে মেট্রোর স্মার্ট কার্ড, ভ্যালিডিটি ১০ বছর

কলকাতা: পুজোর মুখেই যাত্রী জন্য সুখবর শোনাল কলকাতা মেট্রো (Kolkata Metro)। যাত্রীদের সুবিধায় বড় ঘোষণা কলকাতা মেট্রো কর্তৃপক্ষের। আরও সস্তা হচ্ছে মেট্রোর স্মার্ট কার্ড (Kolkata Metro Smart Card)। বাড়ছে তার বৈধতাও। এবার স্মাট কার্ডের বৈধতা এক বছর থেকে বাড়িয়ে ১০ বছর (Smart Card Validity Increased 10 years ) করা হল। আগামী ২৫ সেপ্টেম্বর, ২০২৫ থেকে এই নতুন নিয়ম কার্যকর হবে। ইতিমধ্যেই চলতি মাসে বিক্রি হয়েছে ৫০ হাজারেরও বেশি স্মার্ট কার্ড। মেট্রোর আশা, নতুন নিয়ম চালু হলে আরও বেশি যাত্রী স্মার্ট কার্ড নিতে আগ্রহী হবেন। পুজোর আগেই স্মার্ট কার্ড কিনলে, বা পুরনো কার্ড রিচার্জ করলে নতুন সুবিধা পাবেন যাত্রীরা।

বুধবার কলকাতা মেট্রোর তরফে বিজ্ঞপ্তি দিয়ে নতুন নিয়মের কথা জানানো হয়েছে। মেট্রো কর্তৃপক্ষ জানিয়েছেন, স্মার্ট কার্ডের বৈধতা ১ বছর থেকে বেড়ে হল ১০ বছর। এবার থেকে স্মার্ট কার্ড রিচার্জ করলে, তার মেয়াদ হবে ১০ বছর। অর্থাৎ, মেট্রোয় যাতায়াত না-করলেও কার্ডে রিচার্জ করা টাকা ১০ বছর থেকে যাবে। এতদিন মেট্রোর স্মার্ট কার্ড কিনতে হলে ৮০ টাকা ‘সিকিউরিটি ডিপোজিট’ রাখতে হতো। এবার থেকে সেই অঙ্কটা কমে দাঁড়াল ৫০ টাকা। ন্যূনতম ইস্যু প্রাইস ১৫০ টাকা থেকে কমে হল ১০০ টাকা। ইতিমধ্যেই চালু থাকা কার্ড রিচার্জ করলে তার মেয়াদও ১০ বছর পর্যন্ত বাড়ানো হবে। রিচার্জ ভ্যালুতে ৫% বোনাস সুবিধা আগের মতোই থাকবে।

আরও পড়ুন: জমা জলে মৃত্যুর ঘটনায় আর্থিক সাহায্যের কথা ঘোষণা মমতার

মেট্রো কর্তৃপক্ষ বিজ্ঞপ্তিতে আরও জানিয়েছে, যাতায়াতের সুবিধার্থে ইতিমধ্যে ৫০ হাজার যাত্রী স্মার্ট কার্ড কিনেছেন। নয়া কাঠামোয় তা আরও সস্তা হওয়ায় ক্রেতার সংখ্যা আরও বাড়বে বলে আশাবাদী কর্তৃপক্ষ। স্মার্ট কার্ড পাওয়া যাবে ASCRM মেশিন ও বুকিং কাউন্টার-দুটো জায়গা থেকেই। রিচার্জ করা যাবে ASCRM মেশিন, অনলাইন এবং বুকিং অফিসে। মেট্রো কর্তৃপক্ষ সাধারণ যাত্রীদের স্মার্ট কার্ড বেশি করে ব্যবহার করার জন্য আহ্বান জানিয়েছেন। বিশেষ করে উৎসবের মরশুমে ভিড় এড়াতে বা ব্যস্ত সময়ে এই সুবিধা যাত্রীদের ভ্রমণকে অনেক আরামদায়ক করে তুলবে। এছাড়া যাত্রীরা চাইলে ‘আমার মেট্রো কলকাতা’ অ্যাপ ব্যবহার করে টিকিট বুক করতে পারবেন এবং ভাড়ায় পাবেন ৫% ছাড়।

দেখুন ভিডিও